ལོ་ངོ་མང་པོའི་རིང་གླང་ཆེན་རྫ་འདབས་ནས་ནོར་གནག་འཚོས་མྱོང་བའི་ཨ་ཁུ་ནོར་བྷ་ལའང་ཕྱུགས་ཟོག་འཚོ་སྐྱོང་གི་ཉམས་མྱོང་ཆེན་པོ་ཡོད་རབས་བཤད་མོད།དེ་རིང་ལྟ་བུའི་སེམས་ཁྲལ་འདི་འདྲ་ཞིག་ད་རག་བར་ཡོད་མ་མྱོང་།ཁོའི་ཡུན་གནས་ཀྱི་འཚོ་བ་དང་ཁ་རྒྱབ་ལྟོ་གོས་ཡོད་ཚད་ཀྱང་ནོར་གནག་འདི་དག་ལ་བརྟེན་ཡོད་ཅིང་།ཁོའི་ཕ་དྲིན་ཆེན་ཚེ་ལས་འདས་དུས་ཀྱི་ཁ་ཆེམས་ཀྱང་གླང་ཆེན་རྫ་འདབས་ནས་ནོར་གནག་རྣམས་འཚོ་སྐྱོང་བྱ་རྒྱུ་དེ་ཡིན་པས།ཁོས་ཕ་དྲིན་ཆེན་གྱི་ཁ་ཆེམས་ཟློག་མ་ནུས་པར་སྔོན་ཆད་ནས་ད་ལྟའི་བར་གླང་ཆེན་རྫ་འདབས་གཏན་སྲུང་བྱེད་དགོས་བྱུང་།འོན་ཀྱང་།ལོ་འདི་འགར་གླང་ཆེན་རྫ་འདབས་ཀྱི་གནམ་གཤིས་ལ་འགྱུར་བ་ཆེན་པོ་བྱུང་ནས་དབྱར་དུས་མ་གཏོགས་གྲང་ངར་གྱིས་རུས་རྐང་གཟེར་བའི་ན་ཟུག་སྟེར་བ་དང་།རྩྭ་ཆུའི་ལོངས་སྤྱོད་ཀྱང་ལོ་རེ་ནས་ལོ་རེར་མངོན་གསལ་གྱིས་ཉམས་རྒུད་དུ་འགྱུར་མགོ་ཚུགས་པས།ད་སྐབས་ཨ་ཁུ་ནོར་བྷ་མ་གཏོགས་རུ་བ་གཞན་དག་གླང་ཆེན་རྫ་འདབས་ནས་འདུག་མ་བཟོད་པར་ས་ཆ་གཞན་དུ་གནས་སྤར་བ་དེས་ཁོ་ལའང་སེམས་ཁྲལ་དང་གནོན་ཤུགས་ཆེན་པོ་ཞིག་བྱིན་སོང་།